በእውቀትና ክህሎት የበለጸገ አመራር ማፍራት ወሳኝ ነው ፡-አቶ በረከት
በኢትዮጵያ እየተፈጠረ የመጣውን በመረጃ የዳበረ ህብረተሰብ ለመምራት በእውቀትና ክህሎት የበለጸገ አመራር በዘላቂነት ማፍራት ወሳኝ መሆኑን የጠቅላይ ሚኒስትሩ የፖሊሲ ጥናትና ምርምር አማካሪ ሚኒስትር አስታወቁ።ለፍትህና ጸጥታ አካላት በመንግስት ፖሊሲና ስትራቴጂ ላይ በባህርዳር ከተማ ስልጠና እየተሰጠ ነው፡፡የጠቅላይ ሚኒስትሩ የፖሊሲ ጥናትና ምርምር አማካሪ ሚኒስትር አቶ በረከት ስምኦን እንደገለጹት በየደረጃው በሚገኙ መስሪያ ቤቶች በፍትሃዊነትና ውጤታማነት ላይ ያተኮረ ሳይንሳዊ አመራር መፍጠር የሀገሪቱን ህዳሴ ለማረጋገጥ ያግዛል።መንግስት የሁሉንም አመራር አቅም መገንባት የሚያስችል የረጅም፣ የአጭርና የመድረክ ላይ ስልጠና ተግባራዊ በማድረግ ላይ መሆኑንም አስታውቀዋል።በዚህም ባለፉት አስር ዓመታት ሀገሪቱ በእምርታ እየተጓዘችና ስራዎቹም እየሰፉ በመምጣታቸው ብቃትና ክህሎት ያለው አመራር በየደረጃው መፍጠር የመንግስትና የድርጅት ተግባር መሆኑን ተናግረዋል።የሀገሪቱን እድገት ማስቀጠል የሚችል አመራር ለማፍራት ለሰው ሃይል ልማት ላይ በማተኮር መንግስት እየሰራ መሆኑንም አስታውቀዋል።የሀገሪቱ እድገት በሚጠይቀው መጠን የአመራሩን አቅም ለመገንባት በተደረገው ጥረት በሀገር ደረጃ የተነደፈውን ፖሊሲና ስትራቴጂ በአግባቡ በመፈጸምና በማስፈጸም በኩል አመራሩ ሚና እንደነበረው ገልጸዋል።በዚህም ህዝቡን በማሳተፍ የመፈጸም ስትራቴጂ እውን በመሆኑ በትምህርት፣ በግብርና፣ በመሰረተ ልማትና ሌሎች ዘርፎች ከፍተኛ ውጤት መመዝገቡን አስታውቀዋል።የዳኞች ነጻነት  በህገመንግስቱ በመረጋገጡ በሚቀርብላቸው ማስረጃ በመመስረት ፍርድ ቤቶች በመንግስት ላይ ጭምር ትክክለኛ ብይን እየሰጡ መሆኑን አስታውቀዋል።የስልጠናው ተሳታፊዎች በተሰጠው ማብራሪያና በተካሄደው ውይይት ስለሀገሪቱ ሁኔታ እውቀታቸው ማደጉንም አስታውቀዋል።በባህርዳር ከተማ እየተካሄደ ያለው የፍትህና ጸጥታ ዘርፍ ስልጠና እስከ መስከረም14/2007 ይቀጥላል። (ኢ.ዜ.አ)